kardosdrur/scandi-wiki huggingface dataset:
Love Me Not

Love Me Not (Hangul:사랑따윈필요없어) er en koreansk film fra 2006, instrueret af Lee Cheol-ha. Den er bl.a. med Kim Joo-hyuk og Moon Geun Young i hovedrollerne.

Handling 
 
Julian har levet af de penge, han lokker fra sine rige kvindelige kunder. Men nu står han over for en gæld med ågerrenter fra en forhastet udvidelse af sin forretning, og han vil blive dræbt, medmindre han betaler gælden inden en måned. Den eneste måde at redde sig selv på, er at foregive at være den forsvundne bror af en rig arving og dræbe hende for at få hendes enorme formue. Min, den blinde arving, koldhjertet ligesom Julian, falder langsomt for ham, og også han falder for hende. Men Julian må betale sin kreditor, og hvad der gør det værre for ham er, at Min får et tilbagefald af den sygdom, der gjorde hende blind, og nu truer hendes liv. Historien tager en frygtelig drejning, da Julian bliver kendt skyldig, og ladet med skyldfølelse. De tårefremkaldende øjeblikke af det ironiske bedrag og uskyldige kærlighed vil få dit hjerte til at rotere.

Medvirkende 
 Kim Joo-hyuk som Julian
 Moon Geun Young som Ryu Min

Eksterne henvisninger 
 
 Love Me Not at Korean Film Council (KOFIC)
 Love Me Not Korean Movie Database 
 Love Me Not HanCinema

Film fra Korea
Film fra 2006
Kexholms län

Kexholms län var et forvaltningsområde, som omfattede de dele af Karelen, der lå vest og nordvest for Ladoga.

Historie 

Den tidligste omtale stammer fra 1143. Novgorod og senere Rusland kaldte lenet for Korela.

Under Sverige 1580-1595 
I 1570 udbrød 25-årskrigen mellem Sverige og Rusland, og i 1580 erobrede den svenske hærfører Pontus De la Gardie Kexholms län. Ved freden i Teusina 1595 blev lenet tilbagegivet til Rusland.

Under Sverige 1617-1721 
Lenet blev sammen med Ingermanland afstået af Rusland til Sverige ved freden i Stolbova i 1617. Lenet udvides til sognene Lieksa i nord og Suojärvi i øst. I syd og vest, blev amtet omgivet af Vyborg og Nyslott län. Lenet fik ikke ret til at sende udsendinge til den svenske rigsdag, dog kunne præster forelægge spørgsmål i Stockholm.

I 1632 fik Sordavala stadsrettigheder for at lokke handlende til, og i 1651 blev byen centralsæde for et grevskab med samme navn. Ved siden af Sordavala fandtes flækkerne Salmis ved Ladogas nordøstlige kyst, Kronoborg ved Ladogas nordvestlige kyst og Taipale vest Ladogas vestkyst omkrent på højde med Vyborg.

Under Rusland 1721-1811 
De sydlige dele af Kexholms län blev overdraget til Rusland ved freden i Nystad 1721 og blev en del af Skt. Petersborgs guvernement, hvor efter de resterende dele blev lagt sammen med Kymmenegårds län under svensk kontrol.

Under Finland 1811-1945 
Da Sverige måtte afstå hele Finland i 1809, blev lenet genforenet med dette land i Storfyrstendømmet Finland men administrativt en del af Viborgs län.

Først efter Vinterkrigen og siden ved våbenhvilen i Moskva måtte Finland afstå området til Sovjetunionen.

Ved Sovjetunionens opløsning i 1991, blev området en del af Rusland.

Landshövdingar 

 Henrik Månsson 1634–1636
 Magnus Nieroth 1636–1641
 Henrik Piper 1641–1642 (t.f.)
 Reinhold Mettstake 1642–1652
 Jakob Törnsköld 1652–1656
 Karl von Scheiding 1657–1660
 Patrick Ogilwie 1660–1674
 Berendt Mellin 1674–1690

"Landshövding" kan oversættes til "lensmand" på dansk.

Noter

Litteratur 
 Sven-Erik Åström: "Finland. Anlagda städer och centralortssystemet i Finland 1550-1785" (i: Grethe Authén Blom (red.): Urbaniseringsprosessen i Norden 2: De anlagte steder på 1600-1700 tallet; Universitetsforlaget Oslo-Bergen-Tromsø 1977; ; s. 134-181)

Se også 

 Den svenske stormagtstid

Sveriges historie
Finlands historie
Ruslands historie
Finlands len
Akiane Kramarik

Akiane Kramarik (født 9. juli 1994 i Mount Morris, Illinois USA) en amerikansk digter og kunstnerisk vidunderbarn. 

Hendes familie flyttede frem og tilbage i USA mellem Illinois, Missouri, Colorado og Idaho, hvor Akiane oplevede både velstand og dyb fattigdom. Familiens økonomi var ustabil på grund af forældrenes dårlige helbred, og Akiane og hendes søskende var ude for den ene ulykke efter den anden, men som 4-årig havde hun en oplevelse, der vendte op og ned på familiens liv. 

Akiane var opfostret i en ateistisk familie, så hendes mor fik lidt af et chok, da hendes 4-årige datter en dag kom og erklærede, at hun havde talt med Gud og besøgt Himlen. Akiane nægtede at udtale sig yderligere, for hun var overbevist om, at moderen ikke ville forstå det. I stedet gav hun sig til at tegne. 
Det viste sig hurtigt, at Akiane besad et ufatteligt talent. Som 6-årig begyndte hun at male, og familien fik en idé om, at hun muligvis kunne have glæde af at blive undervist i billedkunst af en professionel. Akiane mødte kun op til undervisningen en enkelt gang, før hun kom trampende hjem og sagde, at det ville hun aldrig igen.
"Det var jo snyd!" sagde hun. "Han førte min hånd med penslen rundt på lærredet! Jeg har ikke brug for lærere. Jeg har brug for elever".
Det blev, som hun ville have det, og inden længe gik en håndfuld af kvarterets børn til hendes undervisning.

Akiane malede sit første realistiske billede som 8-årig, et portræt af Jesus, og pludselig begyndte verden at få øjnene op for hendes selvlærte kunststudium. I dag har Akiane udgivet to bøger med sin kunst og sin poesi, hun har været gæst i Oprah Winfreys show, været opdrejningspunkt for en dokumentar på CNN og været medvirkende i adskillige interviews, portrætter og udstillinger. Mennesker over hele verden finder håb og spirituel forståelse i hendes billeder.
Akianes inspiration finder hun i naturen, mennesket, sine drømme og den kontakt, hun påstår at have med Gud. Hendes malerier ligger i dag i prisklassen 100.000 dollars. 

Vidunderbørn
Digtere fra USA
Personer fra Illinois
Triptykon

Triptykon eller triptychon (-kån, græsk: trefoldet) er et tredelt billede. I gotikken var det en lille tredelt skrivetavle og særligt en altertavle bestående af et midtparti og to halvt så brede sidefløje, der som døre kan lukkes foran midtpartiet.

Den gotiske altertavletype kendes tidligst i ganske små eksemplarer skårne i elfenbensplader og brugt som rejsealtre, der med pavelig tilladelse kunne bruges af prælater og fyrster. I det lille format kunne tavlerne også have to lige store fløje, diptykon. Da formen ved år 1400 også blev brugt i store alteropsatser, blev triptykon foretrukket som den mest monumentale og kom til at beherske Nordeuropa i 15. og begyndelsen af 16. århundrede. De udførtes som flade træskabe, fyldte med udskårne figurer og på fløjenes ydersider dekoreret med malerier. De kunne udelukkende være malede, og stundom tilføjedes et par yderfløje med malede billeder, så tritykon blev til et pentaptyptikon. Den katolske skik at lukke disse skabe i fastetiden, så de forgyldte relieffigurer skjultes, levede i Danmark endnu efter reformationen.

Se også 
 Diptykon

Kilder 
 

Kunst
Kirkeligt interiør
Religion
Diptykon

Et diptykon eller diptychon (gr. di 'to' + 'foldet sammen') er en tavle med to voksbelagte blade, der kan klappes sammen så rammerne hindrer vokspladerne i at berøre hinanden. De var i almindelig brug i oldtiden. Med en griffel ridsede man bogstaver i vokset. I kirken plejede man på diptykon at optegne levende og afdøde personer, for hvem der skulle bedes. Blev navnet på et menighedsmedlem slettet af kirkens diptykon, betød det at vedkommende var udstødt af samfundet. 

Tavlerne var først af træ, senere ofte af elfenben, sølv eller guld og med indlagte ædelstene, ofte af stor kunstværdi. Brugen af diptykon har holdt sig i den græske og armenske kirke, hvorimod den i 12. århundrede hørte op i den vesterlandske kirke. Ordet diptykon bruges også om de i 15.-16. århundrede hyppigt brugte alterbilleder med to bevægelige fløje, der kan dække for midterpartiet.

Ved triptykon og polyptykon har man tre eller flere blade eller plader der kan foldes sammen.

Se også 
 Triptykon

Kilder

Litteratur 
 Wolfgang Kermer: Studien zum Diptychon in der sakralen Malerei: von den Anfängen bis zur Mitte des sechzehnten Jahrhunderts: mit einem Katalog. Düsseldorf: Dr. Stehle, 1967 (Phil. Diss. Tübingen 1966)
 Nordisk Leksikon for Bogvæsen, bind 1, side 250, af rigsbibliotikar Palle Birkelund

Eksterne henvisninger 

Kunst
Kirkeligt interiør
Religion
Pashtunere

Pashtunere (også pushtun, pashton, pakhtun, pasjtun, persisk: afghanere eller hindi: pathan) er en indo-iransk etnisk gruppe i Afghanistan og Pakistan. Pashtunere taler pashto. Omkring 30

-35 % af Afghanistans indbyggere og 15 % af Pakistans taler pashto. Nogle pashtunere ønsker et Pashtunistan.

Den samlede befolkning af Pashtuns i verden er ca. 50 millioner.

Referencer

Eksterne henvisninger 

Iranske folkeslag
Folkeslag i Pakistan
Folkeslag i Afghanistan
Horsens Golfklub

Horsens Golfklub blev stiftet 11. oktober 1972 blev ved en generalforsamling på Bygholm.

Klubben har stået for en række større turneringer, herunder DM i Slagspil, Challengetour-turneringer (2 gange) og en lang række andre nationale og internationale turneringer.

Banen er kendt for at være "lang" at spille med vand-hasarder på næsten alle huller.

Baneanlægget består af en 18 hullers mesterskabsbane samt en rated Par-3-bane på 9 huller. Derudover er der en 2-etagers drivingrange og et større indspils-område samt putting-greens til at træne det korte spil. Klubhuset er moderne med mange faciliteter herunder restaurant.

Eksterne henvisninger 
 http://www.horsensgolfklub.dk

Golfklubber og -baner i Danmark
Golfklub
Sportsklubber i Danmark
Jernbanebro

En jernbanebro er en bro, der fører en jernbane over en forhindring. Jernbanebroer er gerne bygget meget solidt, så de kan holde til vægten af tog.

Blandt de mest kendte danske jernbanebroer regnes den gamle Lillebæltsbro og Storstrømsbroen, der begge er kombinerede vej- og jernbanebroer.

En vejbro er tilsvarende en vej der fører biler over en forhindring, fx en jernbane.

Bro
Broer efter funktion
Darwinius

Darwinius masillae er et 47 millioner år gammelt fossil af en abe, og regnes for at være "the missing link" i abernes udvikling som til sidst førte frem til os mennesker.

Fossilet blev vist frem af den norske forsker Jørn Hurum for første gang offentligt på Naturhistorisk museum i New York 19. maj 2009. Fossilet er den ældste og mest komplette primat nogensinde fundet. Fossilet er 60 cm langt og 95 procent komplet. Det fik navnet Ida efter Hurums datter, da aben kun var et barn da det døde af at indånde giftgas ved en tropisk indsø i Tyskland for 47 millioner år siden.

Ida blev fundet af en samler under en privat ekspedition til Messelgruben ved Darmstadt i Tyskland i 1982. Han holdt fundet hemmeligt i 24 år før han solgte hende videre via Thomas Perner til Jørn Hurum som repræsentant for Naturhistorisk museum i Oslo på en messe i Hamburg i julen 2006. Prisen var oprindelig 1 million amerikanske dollar, men Hurum pruttede den ned til 4,5 millioner norske kroner.

Referencer

Eksterne henvisninger 
 Offisiell nettside 
 Forskning.no – Ida, det manglende mellomledd 
 Forskningsrapporten om Ida på PLoS ONE 

  Wikispecies:Darwinius

Fossiler
Evolutionsteori
Agersted

Agersted er en mindre by i det østlige Vendsyssel med .

Agersted er beliggende 8 kilometer nordøst for Dronninglund. Byen ligger i Region Nordjylland og hører under Brønderslev Kommune. Agersted er beliggende i Agersted Sogn.

Historie 
Agersted opstod på bar mark der hvor, jernbanen anlagt i 1899 passerede forbi et T-kryds mellem landevejen til Gammel Agersted og en vej mod Voerså. Omkring århundredeskiftet beskrives forholdene således: "Agersted med Pige- og Drengeskole, Missionshuset „Salem“ (opført 1894), Sparekasse (opr. 1/4 1870; 31/3 1898 var Sparernes saml. Tilgodehav. 106,982 Kr., Rentefoden 4 pCt., Reservefonden 15,934 Kr., Antal af Konti 570), Mølle, Markedsplads (Marked i September) og Jærnbanestation". Allerede kort efter anlæggelsen opstod der en lille stationsby: i 1906 havde Agersted 194 indbyggere, i 1911 238 indbyggere og i 1916 310 indbyggere.

I mellemkrigstiden var stationsbyen voksende men efter 2. verdenskrig stagnerede den: i 1921 385 indbyggere, i 1925 440, i 1930 464, i 1935 469, i 1940 522, i 1945 557, i 1950 542, i 1955 535, i 1960 521 og i 1965 516 indbyggere. I 1930 var erhvervssammensætningen: 40 levede af landbrug, 198 af industri og håndværk, 68 af handel, 40 af transport, 7 af immateriel virksomhed, 56 af husgerning, 47 var ude af erhverv og 2 havde ikke angivet oplysninger. Fraværet af både egentlig industri og oplandsrettet virksomhed bidrog til byens stagnation.

I årene op til og under 2. verdenskrig var op mod 90% af Agersteds indbyggere med i DNSAP, det danske nazistparti. Byens daværende dyrlæge var fremtrædende medlem af partiet, og det menes at han har agiteret så godt for sagen, at næsten alle andre i byen sluttede op om nazi-partiet.

Noter

Eksterne henvisninger 

 Agersted Skole 

Byer i Brønderslev Kommune
Irsk setter

Irsk setter er en hund af racen setter. Den er bl.a. brugt som jagthund, og er af gruppen af stående hunde.

Oprindelse og alder 
Racen blev antagelig først fremavlet i Irland i midten af 1800-tallet. Den menes at være et resultat af selektiv avl på det røde i irsk rød og hvid setter, som regnes for at være ældre. På gælisk hedder denne hunden modder rhu. Den menes at have fået sit endelige navn i 1876. I 1882 blev The Irish Red Setter Club dannet i Irland, som den første raceklub. Racestandarden blev fastlagt 29. marts 1885 i Dublin. Oberst J. K. Millner, som var en af personerne bag racestandarden, opdrættede og eksporterede flere hunde til Skandinavien. Han var bl.a. dommer på racen på en hundeudstilling i Sverige i 1911 og 1913.

Udseende, anatomi og fysik 
Irsk setter ligner engelsk setter og gordon setter af type, men var oprindelig noget mindre end disse. I dag er de omtrent lige store. Irsk setter er en middelstor, langhåret, harmonisk bygget fuglehund.

Irsk setter adskiller sig fra andre settere ved at have en ensartet rødbrun farve. Pelsen er lang og glat. Kort og fin på hovedet og forsiden af benene, middellang på resten af kroppen, og lang og fin på bagsiden af benene. Undersiden af halen og bugen skal have en såkaldt fanepels (lang). Foran på brystet er pelsen også noget længere end ellers samt silkeagtig.

Kroppen er middellang og brystkassen skal ikke være for bred, men dyb. Kort ryglinje og bred og let buet lænd. Hovedet skal være højere end bred og have tydeligt markeret slutning. Hannerne vejer typisk 20-25 kg, mens tæverne gerne er lidt lettere. Skulderhøjden varierer normalt fra ca. 55-67 cm.

Brugsområde 
Irsk setter er en typisk jagthund især til fugle, særligt større fugle. Den søger gerne mere vidstrakt end gordon setter, og regnes som en dygtig og energisk fuglehund, som passer i alle typer terræn, selv om den oprindelig blev avlet for at jagte på vådt og sumpet terræn. Den er også en god familiehund, specielt for folk som er glade for at færdes i naturen.

Lune og væremåde 
Irsk setter er normalt en godmodig, energisk og udholdende hunderace, som behøver megen motion for at trives. Den er forholdsvis rolig af natur, regnes som let at håndtere og er god mod børn. Pelsen kræver normal vedligeholdelse, men bør jævnligt undersøges for flåter o.l.

Kilder og henvisninger 

Setter
Jagthunde
Hamlets

Hamlets (tidligere kendt som IBM Servlet-based Content Creation Framework) er et open-source system til generering af dynamiske 
web-sider, oprindelig udviklet af René Pawlitzek fra IBM.
En Hamlet er en serwlet udvidelse der læser XHTML template filer indeholdende SAX (den simple API for XML) og dynamisk tilfører 
indhold mens den læser, til de steder i templaten der er markeret med specielle tags og IDs ved hjælp af et lille sæt af 
tilbagekaldsfunktioner. En template kompilator kan bruges til at accelerere Hamlets.

Hamlets tilbyder et let forståeligt, brugervenligt, kompakt, Servlet-baseret system, til udvikling af web-baserede anvendelser. 
Hamlet frameworket understøtter ikke alene den komplette adskillelse af indhold og præsentation, men styrker denne.

Referencer 
 Hamlets homepage http://hamlets.sourceforge.net/

Javaprogrammering
Webudviklingssoftware
IBM
In Your House

In Your House var en serie af pay-per-view-shows inden for wrestling produceret af World Wrestling Federation. Der blev afholdt i alt 28 shows fra 1995 til 1999. Oprindeligt blev In Your House-showene afholdt i de måneder, hvor WWF ikke i forvejen havde et stort pay-per-view-show, som eksempelvis WrestleMania, King of the Ring, SummerSlam, Survivor Series og Royal Rumble. Disse shows varede tre timer og kostede mere end In Your House-showene, der kun varede to timer og var væsentligt billigere. In Your House-showene blev droppet, da WWF's konkurrent World Championship Wrestling begyndte at tilbyde pay-per-view-shows hver måned, hvilket tvang WWF til at gøre det samme. 

De enkelte shows var nummereret, som eksempelvis In Your House 1, osv., indtil specielle undertitler blev tilføjet, som eksempelvis In Your House 7: Good Friends, Better Enemies. Senere begyndte WWF at bytte rundt på In Your House og undertitlen, som eksempelvis i Fully Loaded: In Your House, og til sidst valgte man helt at droppe In Your House-navnet. I dag eksisterer flere af WWE's pay-per-view-shows under tidligere undertitler, heriblandt No Way Out, Backlash, Judgment Day og Unforgiven, og varer tre timer. 

Wrestling-begivenheder
Ebensee

Ebensee er en by og kommune i den østrigske delstat Oberösterreich. Ebensee, der er beliggende i distriktet Gmunden, har 8.250 indbyggere og ligger i en højde af 443 m i Traunviertel ved den sydlige bred af Traunsee. Kommunen har en samlet størrelse på 194,5 km² og 63,7 % af arealet er dækket af skov. I kommunen ligger byerne Ebensee, Kohlstatt, Lahnstein, Langwies, Oberlangbath, Plankau, Rindbach, Roith, Trauneck, Unterlangbath. Endvidere er kommunen opdelt i følgende katastralgemeinde: Ebensee, Langwies, Oberlangbath, Rindbach og Roith.

Historie 
Området lå oprindelig i den østlige del af hertugdømmet Bayern, men i 1180 kom det under hertugdømmet Steiermark, som de østrigske Babenbergere arvede i 1192. Ebensee nævnes første gang i kilder i 1447.

På grund af træmangel kunne saltsyderiet i Hallstatt ikke udbygges yderligere. Derfor bestemte kejser Rudolf II. i 1596, at der skulle bygges et syderi i Ebensee, hvilket blev realiseret i 1604. Den 8. februar 1607 blev den første salt sydet i Ebensee. Tilførslen af saltvand skete gennem en 40 kilometer lang rørledning fra saltbjerget i Hallstatt.

Saltsydning betød en forøgelse af indbyggertallet og i 1625 havde Ebensee 1.000 indbyggere. I 1729 fik Ebensee sin egen katolske kirke.

I 1835 brændte saltsyderiet sammen med flere huse og kirketårnet, men syderiet, der var et vigtigt livsgrundlag for byen, genopbyggedes. Byen blev tilsluttet det østrigske jernbanenet i 1877 med etableringen af en station på Salzkammergutbahn, og det gav mulighed for tilførsel af kul til saltsyderiets store forbrug af brændstof. I 1883 etablerer brødrene Alfred og Ernest Solvay en ammoniak-soda fabrik – Solvay-værket. Produktionen fortsatte i byen til 2005.

I 1. verdenskrig mistede byen 218 indbyggere og yderligere 6 savnedes. Siden 1918 har byen hørt til delstaten Oberösterreich. I 1929 blev Ebensee købstadskommune.

Efter Østrigs Anschluss til Nazi-Tyskland i 1938 hørte Ebensee til Gau Oberdonau, og i 1943 etableredes Koncentrationslejren Ebensee, der var en satellitlejr til Koncentrationslejren Mauthausen. Lejren blev befriet den 6. maj 1945.

Den 23. september 1963 udføte italienske terrorister, som led i konflikten om Sydtyrol, et bombeangreb mod saltsyderiet, den lokale svævebane og et mindesmærke. Herved omkom en politibetjent og yderligere fire personer såredes.

Ørneborgen 
I 1968 var Ebensee, sammen med byerne Werfen, Lofer og Aigen, kulisse til Alistair MacLean-filmen Ørneborgen med Richard Burton, Clint Eastwood og Mary Ure i hovedrollerne. I Ebensee anvendte man svævebanen, der blev bygget i 1927, til filmens kendte liftscener. Som kulisse til selve borgen benyttede man Burg Hohenwerfen ved Werfen.

Eksterne henvisninger 
 Ebensee Kommune  
 Webside for KZ-Gedenkstätte Ebensee  
 Seilbahn Ebensee
Povl Hjelt

Povl Johannes Hjelt (født 29. juli 1921 i Asdal, Hjørring Amt, død 17. juli 2013) var DSBs generaldirektør fra 1. september 1970 til 1981.

Modstandsmand 
Povl Hjelt var søn af førstelærer Einar Hjelt og og hustru Clara født Højer. Han blev student i 1940 fra Horsens Statsskole og samme år ansat ved DSB som trafikelev. Under Besættelsen var han modstandsmand i en militærgruppe (P-gruppe) og spionerede samtidig for Hærens Efterretningstjeneste, idet han videregav oplysninger om tyske troppetransporter til De Allierede.

Jurist og embedsmand 
1946 blev han trafikassistent og 1950 cand.jur., samme år sekretær i Generaldirektoratet for DSB og havde samtidig deltidsbeskæftigelse som sagførerfuldmægtig hos Kammeradvokaten 1950-54, som landsretssagfører sammesteds 1954-64. Hjelt blev fuldmægtig i Generaldirektoratet 1954, ekspeditionssekretær 1956, kontorchef 1963. Han tog kurser under Danmarks Forvaltningshøjskole, på Europakollegiet i Bruges, i Paris samt kursus i virksomhedsledelse på Egelund Slot 1966-68, blev afdelingschef (handelsafdelingen) 1968, (kommerciel afdeling) 1969.

Generaldirektør 
I 1970 udnævntes han til generaldirektør for DSB og han gennemførte i sin embedsperiode modernisering og strukturelle ændringer af etaten, bl.a. med indførelse af intercitytog i fast (stiv) køreplan (K74). Det indbragte ham senere Managementprisen.

Desuden stod han sammen med Jens Nielsen bag det nye designprogram, der ikke blot fjernede vingehjulet og indførte den rød/sorte bemaling af materiellet, men også indebar en gennemgribende modernisering af DSBs visuelle profil.

Tillidshverv 
Povl Hjelt blev Kommandør af Dannebrog 1977 og modtog Kong Frederik den IX's Mindemedalje.

Han deltog i Advanced Management Seminar 1972, var medlem af kommissionen af 1957 vedr. fængselsvæsenets arbejdsdrift 1957-60; handelschef i Civilforsvarsstyrelsen 1968-71; medl. af forsvarets materielnævn og dettes forretningsudvalg 1968-71, af statens nævn for papir og tryksager 1968-70; formand for samarbejdsudvalgenes hovedudvalg i DSB 1970, for visse privatbanepensionskasser 1970-72, for visse legatbestyrelser 1970; medlem af nordiske jernbaners forsknings- og udviklingsråd 1969-70, derefter af sammes præsidium; medlem af Den internationale Jernbaneunions bestyrelse 1970, af privatbaneudvalget 1970, af bestyrelsen i Intercontainer 1969, vicepræsident sammesteds 1971 og senere præsident, var medlem af præsidiet for Transportøkonomisk Forening, af bestyrelsen for Europæiske Vare- og Rejsegodsforsikring Akts. 1969, af bestyrelsen for Dampskibsselskabet Øresund 1970; næstformand i bestyrelsen for Alfragt A/S 1971; medlem af repræsentantskabet for KLV og DDE i 1972, af Trafikrådet 1973, af den faglige komité i Dansk Management Center 1973.

Efter sin pensionering havde han bestyrelsesposter i Rockwool Danmark A/S, Rockwool International A/S, ØK A/S og Tivoli A/S.

Povl Hjelt er portrætteret af Kurt Trampedach.

Kilder og eksterne henvisninger 

 Kraks Blå Bog 1974

Eksterne henvisninger 
 

Embedsmænd fra Danmark
Jurister fra Danmark
Danskere i 1900-tallet
Kommandører af Dannebrog
Personer i Kraks Blå Bog (afdøde)
DSBs generaldirektører
Medlemmer af militærgrupper
Amy Adams

Amy Lou Adams (født 20. august 1974 i Vicenza, Italien) er en amerikansk skuespiller. Hun er kendt fra blandt andet Catch Me If You Can (2002), Eventyr i New York (2007) og Arrival (2016).

Udvalgt filmografi 
 Drop Dead Gorgeous (1999)
 Catch Me If You Can (2002)
 Tenacious D in The Pick of Destiny (2006)
 Talladega Nights: The Ballad of Ricky Bobby (2006)
 Charlie Wilson's War (2007)
 Fortryllet (2007)
 Sunshine Cleaning (2008)
 Miss Pettigrew Lives for a Day (2008)
 Doubt (2008)
 Nat på Museet 2 (2009)
 Julie & Julia (2009)
Trouble with the curve (2012)
 Man of Steel (2013)
 American Hustle (2013)
 Batman v Superman: Dawn of Justice (2016)
 Arrival (2016)
 ''Justice League (2017)

Referencer

Eksterne henvisninger 

 

Skuespillere fra Colorado
Oscar-nominerede skuespillere